tomron87/hebrew-wikipedia-sentences-corpus huggingface dataset:
יום לפני השחרור המיוחל, במהלך ניסיונו להציל את דורה, גווידו מתחפש לאישה, ונכנס למחנה שם שוכנות הנשים, אך הוא מתגלה.
סוהר גרמני מוליך את גווידו עם נשקו לפינה חשוכה, ויורה בו למוות.
בהתאם להנחיות שהשאיר לו גווידו, יוצא יהושע ממחבואו בארון הברזל רק כאשר יש שקט מוחלט, ולא נשמעים קולות המון או ירי.
טנק אמריקאי מגיע למחנה לאחר שחררו, וניצחונם על הנאצים, מפקד הטנק מעלה את יהושע על הטנק שרואה אותו לבדו בחצר המחנה.
תוך כדי נסיעה רואה יהושע את אימו בקרב שיירת הניצולים היוצאים מהמחנה, יורד אליה ואומר לה: "זכינו ב-1,000 נקודות.
רוברטו בניני: גווידו אורפיצ'ה, יהודי איטלקי.
על משחקו בסרט זה, שלו גם כתב את התסריט ואותו ביים, זכה בניני בפרס אוסקר לשחקן הטוב ביותר לשנת 1998.
ניקולטה בראסקי: דורה, מורה, אשתו של גווידו.
בראסקי היא בת זוגו של בניני גם במציאות.
ג'ורג'ו קנטריני: יהושע, בנם בן ה-5 של גווידו ודורה.
מריסה פארדס: אמהּ של דורה, המנתקת את הקשרים אתה עקב נישואיה לגווידו, ומחדשת אותם לקראת יום הולדתו ה-5 של יהושע.
ג'וסטינו דוראנו: אלישע, דודו של גווידו.
סרחיו בוסטריק – פרוצ'יו (חברו של גווידו)
ג'וליאנה לוג'ודיס – מנהלת בית הספר
קלאודיו אלפונסי – אמיקו רודולפו
אניו קונסלבי – הגנרל גרציאוסי
אהרון קרייג – נהג הטנק
אלפירו פלומי – מלך איטליה
המוזיקה לסרט נכתבה על ידי ניקולא פיובאני, למעט קטע אחד: ברקרולה מתוך סיפורי הופמן שהולחן על ידי ז'אק אופנבך.
ביצוע הנגינה על ידי תזמורתו של ניקולא פיובאני.
קטע מוזיקלי אחד הפך לשיר בעל אותו שם בפסקול: החיים יפים.
מילים: אחינועם ניני וגיל דור, לחן: ניקולא פיובאני.
הסרט הוקרן בשנת 1998 בפסטיבל קאן, וזכה בפרס השני בחשיבותו בפסטיבל, הגרנד פרי.
הסרט הוקרן בשנת 1998 בפסטיבל הקולנוע בירושלים וזכה בפרס החוויה היהודית.
הסרט היה מועמד לשבעה פרסי אוסקר וזכה בשלושה – פרס הסרט הזר הטוב ביותר, פרס השחקן הטוב ביותר (רוברטו בניני), ופרס המוזיקה המקורית לסרט דרמה.
בחלק הראשון של הסרט ישנם מרכיבים רבים שאינם ריאליים, והם מכינים את הצופה לכך שגם את חלקו השני של הסרט, אין להבין באופן ריאלי.
בנוסף, בחלק הראשון ישנם רמזים מטרימים אחדים לחלקו השני:
בחלק הראשון מסרב יהושע בתוקף לדרישת אימו להתקלח; בחלק השני הוא מסרב לדרישה דומה של אביו, וסירוב זה מציל את חייו, משום שה"מקלחות" בחלק השני הן תאי גזים.
בחלק הראשון מסתתר יהושע בתוך ארונית, וגם בחלק השני הוא מסתתר בארון, בהתאם להוראות אביו, וכך ניצל מידי הסוהרים.
בחלק הראשון מנהלת בית הספר מציגה שאלה בחשבון שבה נדרש התלמיד לחשב כמה כסף תחסוך המדינה אם כל הנכים שבה יחוסלו, ובחלק השני הופכת שאלה זו מתאוריה למעשה, עם השמדת הזקנים והילדים.
בחלק הראשון, כאשר גווידו ממלצר לדר' לסינג, הדר' שואל אותו חידה.
גווידו פותר את החידה תוך 8 דקות והתשובה שלה היא "אפלה".
לאחר מכן גווידו שואל את הדר' חידה שהתשובה אליה היא "7 דקות", כלומר "מהר מאוד".
כאשר מחברים את התשובות לשתי החידות יחדיו, מתקבל המושג "אפלה מהר מאוד" לאחר מכן, הדר' (שדובר גם איטלקית) מתרגם את החידה לשפת אימו (גרמנית).
כלומר בניני רומז בסצנה הזו על גרמניותו של האורח ועל "אפלה" שעתידה לבוא "מהר מאוד", כלומר לשואה העתידה להתרחש.
שמו של דר' לסינג לקוח מן הפילוסוף ההומניסט הגרמני גוטהולד אפרים לסינג.
פסיכולוגים זיהו דפוס תקשורת בין הורים, ניצולי השואה, לבין ילדיהם, בני הדור השני לשואה, שכונה בשם "קשר שתיקה", שלא לשוחח על הטראומה של ההורה ולנתקה מחיי היום-יום במשפחה.
הצורך בקשר שתיקה נבע לא רק מהצורך של ההורים לשכוח ולהסתגל לחייהם לאחר השואה, אלא אף מאמונתם כי תאורי הזוועות שחוו בתקופת השואה עלולים לפגוע בהתפתחות הנפשית התקינה של הילד.
בסרט הסתרת השואה מפני הילד נעשית תוך כדי התרחשותה של השואה ולא כזיכרון מתרחק.
חלק ניכר מהסרט מוקדש למאמציו של גווידו להסתיר מיהושע את המשמעות האמיתית של המתרחש.
אביו של בניני שהה שנתיים במחנה הריכוז ברגן-בלזן, והסרט מבוסס במידת מה על התנסויותיו במחנה.
על אף שרובו של קהל הצופים קיבל את הסרט כסרט פרו-יהודי המקדם את תודעת השואה, ישנם הסוברים אחרת.
רבים חשו אי נעימות מיצירתה של קומדיה המתרחשת לכאורה במחנה השמדה, אך אינה מציגה כמעט בכלל את זוועות השואה.
דעה ביקורתית הביע התסריטאי קובי ניב, שכתב ספר בשם "החיים יפים, אבל לא ליהודים", בו הוא מנתח את הסרט.
ניב הסיק שהשואה מיוצגת בסרט כאירוע שלא אירע דווקא ליהודים, ושלא אירעו בו רציחות המוניות.
ניב טוען כי הסרט הוא משל תאולוגי המוצא הצדקות לעונשם של היהודים בשל צליבתו של ישו.
הסופר אמיר גוטפרוינד, מחבר הספר "שואה שלנו", טען שהסרט "מרכך שואה".
כלומר נגד הכחשת השואה הקהל יתמרד, אבל "ריכוך" העובדות על ידי השמטת פרטים קשים יתקבל אצל הצופים כקרוב למציאות ובכך חומרתו.
ביקורת זו מצטרפת לביקורתו של מאיר שניצר, שביקר מספר שנים לפני כן את הסרט רשימת שינדלר, שהיה מחלוצי סרטי השואה ההוליוודיים, וכינה סרטים מעין אלו "פופליזציה" של השואה, ואת "החיים יפים" כינה "תועבה".
מבקרים אחרים השתמשו אף בביטויים חריפים כגון הכחשת השואה, ורבים ראו מעין הוכחה לטענותיהם בשמחתו הבלתי מאופקת והמופגנת של בניני כשזכה בפרס אוסקר על סרט זה (בניני פילס את דרכו לבמה על משענות הכיסאות של הקהל).
חלקו הראשון של הסרט צולם בעיר ארזו בטוסקנה שבאיטליה.
בעיר יש אף מראי מקום המציינים איזו סצנה צולמה במקום הספציפי בעיר.
הסרט הפך שם נרדף להסתרה והדחקה של אסון.
בשנת 2023 הוציא ג'ימבו ג'יי את שירו בומים המהווה פראפרזה לסרט, בהקשר ירי הפצמ"רים על מקום מגוריו בעוטף עזה, והסתרת הסיפור המלא מבתו.
החיים זה לא הכֹּל היא קומדיית מצבים ישראלית ששודרה בערוץ 2 על ידי טלעד ולאחר מכן על ידי רשת החל מ-2 ביולי 2001 ועד לסיומה ב-20 בספטמבר 2011, במשך 9 עונות ו-149 פרקים.
הסדרה שודרה בשידורים חוזרים גם ברשת 13, HOT קומדי סנטרל, yes קולנוע ישראלי, וערוץ 24.
הסדרה מתמקדת בגדי (אבי קושניר) ובדפנה (ענת וקסמן) נוימן, בחייהם במסגרת משפחתית ובהבדלים שבין גברים לנשים.
הסדרה זכתה להצלחה וקנתה לה קהל צופים נאמן ואף נחלה שבחים ממבקרים בעיתונות.
הסדרה זכתה בפרס מסך הזהב ופרס האקדמיה לטלוויזיה בקטגוריית השחקן הקומי, השחקנית הקומית והסדרה הקומית.
המנגינה המושמעת בפתיח הסדרה היא מתוך השיר "Send Me on My Way" של להקת Rusted Root .
ראשיתה של הסדרה בשנת 2001, אז שודרה אצל זכיינית ערוץ 2 "טלעד", בסך הכל שודרו 12 פרקים בין יולי לאוקטובר.
בעונתה הראשונה העלתה הסדרה את שיעורי הצפייה ברצועה בה שודרה (בין השעות 21:35–22:05), גידול של כ-40% ביחס למדרוג (רייטינג) הממוצע ברצועה, וב"טלעד" הוחלט על הפקת עונה שנייה.
העונה השנייה, ששידורה הסתיים בפברואר 2003, זכתה לרייטינג ממוצע של 21%, הממוצע הגבוה ביותר לסיטקום ישראלי מקורי באותן השנים.
לאחר שידור העונה הרביעית (2005) תם הזיכיון של "טלעד" לשדר בערוץ 2. לפיכך, הובע ספק אם תשוב הסדרה ותשודר, אך הזכיינית "רשת" רכשה את הזכויות לסדרה והמשיכה בהפקת עונות נוספות.
"רשת" הודיעה כי הפקת הסדרה הסתיימה אחרי העונה התשיעית והאחרונה, עם השלמת עשר שנות שידור ותשע עונות.
"החיים זה לא הכל" היא הסיטקום השלישי באורכו בישראל מבחינת מספר פרקי הסדרה אך לא לפי מספר עונותיה (אחרי "סברי מרנן" ו"הפיג'מות").
לקראת עליית העונה התשיעית והאחרונה של הסדרה הופק פרק מיוחד ("מעשה באיש מצחיק") בו גדי מגיע לטיפול אצל פסיכולוג ונזכר בכל הרגעים הגדולים של הסדרה.
פרק זה נכנס לעונה 9 וקיבל את המספר 0 כיוון שעלילתו מתרחשת בין העונות.
בספטמבר 2009, הפורמט של התוכנית "החיים זה לא הכל" נמכר לצ'כיה וליוון, אך גרסה מקומית לא הופקה לבסוף.
בספטמבר 2020 הפורמט נמכר שוב להפקה ביוון.
באוקטובר 2011 הסדרה נמכרה לחברת ההפקות של סוני, בארצות הברית עבור רשת CBS.
יוצר הסדרה, דניאל לפין, כתב גם את הגרסה האמריקאית ביחד עם התסריטאי האמריקאי מייק סייקוביץ' ("חברים", "חוקי המשחק").
באפריל 2013 הופק פרק פיילוט עבור רשת ABC.
נועה תשבי שימשה כמפיקה שלו.
ב-11 במאי 2013 נודע כי רשת ABC החליטה שלא לשדר את הסדרה בארצות הברית אחרי פרק הפיילוט.
בזמן מלחמת חרבות ברזל, עידן אלתרמן צילם ביחד עם יעל לבנטל מערכון על המלחמה ובו השניים גילמו את דמויותיהם של מיקי ואורלי בשנית.
גדי ודפנה נוימן (אבי קושניר וענת וקסמן) הם זוג נשוי.
דפנה (סטודנטית לתואר שני בתקשורת), רוצה להיכנס להיריון ואילו גדי עובד ככותב בתוכנית אירוח טלוויזיונית בכיכוב של בני קנובלר (מוטי כץ).
במהלך העונה בולטים ניסיונות ההתערבות של הוריו, מאיר ובתיה נוימן (שלמה וישינסקי ונורית כהן), בחיי הנישואים של בנם.
במקביל, מיקי ברנשטיין (עידן אלתרמן), שותפו של גדי, חווה מערכת יחסים רבת תהפוכות עם חברתו אורלי (יעל לבנטל) עם פרידות וחזרות.
בסוף העונה נודע כי דפנה בהיריון וגם רחלי (אורנה רוטברג), אחותו של גדי בהריון מגבר הומו שהכירה במודעה בעיתון.
עונה זו היא היחידה בה הפרקים הוצגו מול קהל חי.
בנוסף, בעונה זו גדי שובר את הקיר הרביעי ומדבר עם הצופים באופן ישיר במהלך העלילה (כמו כן, הפנטזיות בראשו מוצגות בפני הצופים, בדומה לתוכניות כגון "סקראבס").
כמו כן, עונה זו היא העונה היחידה בה רחלי ואיתן, אחיו של גדי מופיעים או מוזכרים.
גדי נוימן מנסה לתמוך בדפנה ההרה, אך נתקל בקשיים.
במקביל, הוא ממשיך לסבול מעולו של בני קנובלר.
ידידו, מיקי, מתלבט בין אורלי לחברתו החדשה, סיגי (שלומית מנדל) שהיא גם החברה של דפנה מהאוניברסיטה.
בסוף העונה נולדת בתם של גדי ודפנה, מיכל, כשאת השם בחר גדי בטעות בזמן פתירת קופי טסט.
בבדיקת מי שפיר יצא שמין התינוק הוא בן, אך התוצאה התבררה כטעות (של אחד למיליון).
גדי ודפנה נקלעים למשבר בנישואיהם ופונים לייעוץ זוגי.
מיקי מנסה להשיב לחיקו את אורלי.
בתחום המקצועי, סובלת תוכניתו של קנובלר מקשיים בגלל מספר צופים נמוך.
עם סיום העונה נישאים מיקי ואורלי בשידור ישיר מהתוכנית של קנובלר (מה שמעלה את כמות הצופים) ואילו גדי ודפנה מחליטים על פרידה זמנית.
בעונה זו הופיעו גם הוריה של דפנה, רבקה ויחיאל המגולמים על ידי טוביה צפיר ורבקה מיכאלי.
גדי ודפנה הפרודים גרים דלת-מול-דלת ומתלבטים אם להתגרש.
מיקי ואורלי, לעומתם, מתמודדים עם קשיי הנישואים ומתגלה גם שאורלי נשואה לגבר אחר.
ניסיונם של הוריו של גדי לגשר בין גדי לדפנה אינם עולים יפה.
בסוף העונה גדי ודפנה כמעט חוזרים, אך בסוף מתגרשים ואילו בני קנובלר נישא לדוריס (פלורנס בלוך), אהובתו.
מיקי ואורלי מגלים שהם לא נשואים ולבסוף מתחתנים נישואי בזק בקפריסין.
בעונה הזו יש כמה שינויים: גדי ודפנה גרושים, אורלי ומיקי נשואים, קנובלר נשוי לדוריס ולסדרה מצטרפות דמויות חדשות: מיכל, בת זוגו של גדי (ליליאן ברטו), נועה, הבת של מיכל (אביגיל לפין) ואהוד המורה לריקוד, בן זוגה של דפנה (יובל סגל).
גדי ודפנה יוצאים לחיים חדשים בנפרד ומנהלים מערכות יחסים חדשות: גדי יוצא עם מיכל ומסתבך עם בתה נועה ודפנה יוצאת עם אהוד המורה לריקוד ומגלה בשלב מסוים שהוא נשוי.
עם זאת, היא ממשיכה לצאת איתו גם לאחר גילוי זה.
גדי ודפנה עדיין מעורבים זה בחייו של זה.
מיקי ואורלי גרים בדירתם של גדי ודפנה, דוריס וקנובלר הנשואים הטריים עוברים לגור בדירתם של מיקי ואורלי.
בסוף העונה נתפסים דפנה וגדי כשהם בוגדים בבני זוגם הנוכחיים.
גדי עובר לגור יחד עם מיכל, בת זוגו, ועם נועה, בתה.
דפנה, לעומת זאת, נפרדת מאהוד ואילו מיקי מחליט לנסוע להודו כדי "לחפש את עצמו", אך שב משם לחיות עם אורלי.
עם זאת, העניין מסתבך מבחינתו כי בזמן שהיה בהודו מיקי חדש הופיע (דביר בנדק) והוא מתקרב לחתונה עם אורלי.
בסוף מיקי הישן זוכה למרות הכל באשתו.
הוריו של גדי, מאיר ובתיה נוימן, מגלים כי הרב שחיתן אותם לא היה מוסמך ונישאים מחדש.
בסוף העונה שודר פרק "מאחורי הקלעים".
בתחילת העונה מיקי ואורלי מתגוררים עם גדי ומיכל.
באמצע העונה גדי ומיכל נפרדים - מיכל עוברת לגור עם דפנה ואילו נועה נשארת לגור עם גדי.
בינתיים מיקי הישן ואורלי עוברים לגור עם מיקי החדש, שהתאהב בחזרה באורלי.
במהלך העונה מיקי הישן מנצח שוב ואורלי נכנסת להריון (ובסוף העונה יולדת בן).
במהלך העונה מפגינות גם דפנה וגם מיכל רצון בחידוש הקשר עם גדי, אך זה עומד להינשא לקרן (סנדי בר), בת של חברי הוריו.
בעת החופה, נלקחת קרן לאשפוז בבית־חולים פסיכיאטרי.
במהלך העונה שודר הפרק המאה של התוכנית, שבוים מחדרי ההפקה של התוכנית, וכלל את צוות ההפקה, ובמסגרתו השתמשו השחקנים בשמותיהם האמיתיים.
בשל המצב הכלכלי, גדי ודפנה מחליטים שדפנה תחזור לגור ביחד עם גדי בדירתם הקודמת, כדי לחסוך לדפנה שכר דירה, ומודאגים מההשפעה שתהיה להתרחשויות על בתם מיכל.
במקביל, מיקי ואורלי מגדלים את בנם התינוק ונותנים לו את השם גדי (למורת רוחו של גדי נוימן), נועה מתגייסת ומאיר ובתיה ממשיכים להתערב בחייהם של גדי ודפנה.
בסוף העונה שוקלים גדי ודפנה לשוב לחיות כבעל ואישה או להיפרד זה מזה לנצח ומחליטים להטיל מטבע.
העונה מסתיימת בהקפאת התמונה כשהמטבע באוויר.
העונה התשיעית והאחרונה של הסדרה, שודרה החל מיום שלישי ה-17 במאי 2011. עלילת העונה מתרחשת 5 שנים אחרי סוף העונה השמינית, כאשר באמצעות המטבע, גדי ודפנה מחליטים להיפרד סופית, ומצליחים לעמוד בהחלטתם 5 שנים (שעליהן הצופים "דילגו") ולאחר מכן חוזרים להיות מעורבים זה בחייו של זו.
בעונה זו משתתפת בפעם הראשונה מיכל הבת של גדי ודפנה (רוני הרמן), וגדי הבן של מיקי ואורלי (דני ברמן), ובעונה זאת מופיעה נועה כחוזרת בתשובה אך בפרק האחרון של הסדרה היא יוצאת בשאלה.
במהלך העונה, דפנה ומיכלי עוזבות את הארץ לשנתיים ללוס אנג'לס, במסגרת עבודת הפוסט-דוקטורט של דפנה.
בסוף הסדרה, דפנה, שהתלבטה בין להישאר בארץ או להגר תמידית ללוס אנג'לס, מחליטה להישאר בארץ והיא וגדי חוזרים להיות זוג.
בפרק הסיום, דפנה מספרת לגדי שהיא מחליטה להגר ללוס אנג'לס ביחד עם מיכלי מכיוון שהיא הכירה גבר בשם ג'רי (זאב שמשוני).
במקביל, נועה מספרת לגדי ודפנה שהיא התארסה לבחור בשם אוריה (נאור זילברמן) ומבקשת מהשניים לעזור לה לשלוח הזמנות לחתונה ולקיים את הטקס בביתם.
למרות זאת, השניים מבטלים את אירוסיהם זמן קצר לאחר מכן.
בהמשך, בעקבות טעות שנוצרת, ההזמנות לחתונה של נועה נשלחות בשם גדי ודפנה וכולם מסיקים שגדי ודפנה התארסו.
כתגובה, מיכל ואהוד מחליטים לצלם "ברכות" בווידאו בהן הם ועוד שלל דמויות אורחות שהופיעו בסדרה מגדפים את הזוג.
מאיר ובתיה רבים בגלל החלטתו של מאיר לתרום את גופו למדע לאחר שימות, אך לבסוף השניים משלימים.
במהלך הפרק, מיקי מתווכח עם אורלי שעדיף לחוות תחושת גירוד מאשר תחושת כאב ואורלי מצווה עליו למצוא עשרה אנשים שחושבים כמוהו.
בסוף הפרק, דפנה מגלה בטעות שג'רי שונא את מיכלי ומחליטה לבטל את הנסיעה.
כשדפנה ומיכלי חוזרות לדירה של גדי, גדי ודפנה מחליטים לחזור להיות זוג והפרק מסתיים.
לכבוד שידור פרק הסיום של הסדרה, הפיקה "רשת" יום שידורים מיוחד שכלל ראיונות עם כוכבי הסדרה בתוכניות הבוקר.
תוכנית מיוחדת בהשתתפות כוכבי הסדרה בשעשועון "אחד נגד 100" שודרה לפני הפרק, בהשתתפות עידן אלתרמן ויעל לבנטל ששיחקו במשחק הראשון, אבי קושניר וענת וקסמן ששיחקו במשחק השני ושלמה וישינסקי ורוני הרמן ששיחקו במשחק קצר לאחר מכן.
הפרק עצמו שודר באמצע ההשתתפות של אבי קושניר וענת וקסמן ובסיומו המשיכה התוכנית מהנקודה שהפסיקה.
הסדרה החלה את שידוריה ב-2 ביולי 2001 בזכיינית טלעד, בערוץ 2. לאחר סיום זיכיונה של טלעד, עברה הסדרה לשידור אצל הזכיינית "רשת" החל מה-11 בספטמבר 2006. פרק הסיום של הסדרה שודר ב-20 בספטמבר 2011 והפך לפרק הנצפה ביותר של הסדרה, עם 32.6%.
נתוני הרייטינג באדיבותה של "הוועדה הישראלית למדרוג" ובהפקתה של חברת הרייטינג הישראלית "TNS טלגאל".
תאריכי שידור העונות ומספרי הפרקים מבוססים על רישומיה של "הרשות השנייה" כפי שהם מובאים באתרה.
גדי נוימן (אבי קושניר) – בן 38 בתחילת הסדרה.
גדי עובד יחד עם חברו הטוב מיקי כתסריטאי בתוכנית האירוח "קנובלר" בהנחייתו של הבדרן בני קנובלר.
גדי הוא אדם מיואש מעבודתו, ממהלך חייו היומיומיים והשגרתיים וממשפחתו הקרובה.
בנוסף הוא בן אדם ציני, מצחיק, שלילי ותחרותי, שמתואר בנוסף על ידי חלק מדמויות הסדרה גם כאובססיבי.
אף על פי שהוא חותר ליותר הוא מגיע למסקנה שהכי טוב לו כשרע לו ובכך מבליט את ניגודו לחברו הטוב מיקי.
הוא אוהב התערבויות, אף על פי שבדרך כלל הוא מפסיד או מרמה.
היה נשוי לדפנה מהעונה הראשונה עד סוף העונה הרביעית (במהלך העונה הרביעית גדי ודפנה היו בפרידה זמנית ובסופה החליטו להתגרש) ולהם בת משותפת בשם מיכל ('מיכלי').
החל מהעונה החמישית החל גדי לצאת עם בת זוג חדשה - מיכל זילברמן (מהעונה החמישית עד העונה השביעית) שאותה הכיר בהקשר לדירתו החדשה.
הם נפרדו בגלל ענייני חתונה וריב שהוביל לזה.
לפני אירועי העונה התשיעית, הוא התחתן עם אישה אחרת ובפרק הראשון של העונה התשיעית התגרש ממנה, ובסוף הסדרה חוזר לאשתו דפנה.
נוהג לקרוא למיקי 'מטומטם' בקביעות ומיואש ממנו ומהתנהלות החיים היומיומית שלו, אך למרות הכל הוא חברו הטוב ביותר והם עוברים הכל ביחד.
בנוסף גדי שונא את הבוס שלו - קנובלר, אך עם השנים הם הופכים קרובים יותר ולחברי נפש - אם כי הם מכחישים זאת.
דפנה נוימן (רינגל) (ענת וקסמן) – בת 36 בתחילת הסדרה.
אשתו של גדי (גרושתו מסוף עונה 4) ולהם בת משותפת בשם מיכל (מיכלי).
סטודנטית מתמחה בתקשורת כשבעונה הרביעית היא מסיימת את התואר השני לאחר זמן רב.
חברתה הטובה ביותר היא דבי (לא מופיעה בסדרה אלא רק בשיחות טלפון).
מנהלת מערכת יחסים מלאת אהבה אך גם מלאת ריבים וחיכוכים עם גדי, שבעונה הרביעית מקבלת תפנית כאשר הם נפרדים זמנית ובסופה מתגרשים.
בעונות החמישית והשישית היא בת זוגו של אהוד טל - מורה לריקוד.
לפי הפרק הראשון בעונה התשיעית הייתה נשואה והתגרשה בפרק הראשון.
בעונה התשיעית היא מסיימת תואר שלישי והופכת לדוקטור.
לאחר מכן היא נוסעת עם מיכלי ללוס אנג'לס במטרה לכתוב עבודת פוסט-דוקטורט ושוקלת להגר עם מיכלי לתמיד.
בסוף הסדרה חוזרת לבעלה גדי.
דפנה היא אישה יצרית, אסרטיבית, מעט שתלטנית ושאפתנית מאוד.
שואפת לחיים טובים ומעניינים יותר אך מסתפקת במה שיש לה ומבינה שעדיף ככה.
מיקי ברנשטיין (עידן אלתרמן) – בן 28 בתחילת הסדרה.
עובד ביחד עם גדי כתסריטאי בתוכנית הבידור של בני קנובלר, וגם חברו הטוב ביותר.
מיקי הוא אדם תמים עד כדי טמטום אך עם שאיפות גדולות, וכך מבליט את ניגודו לגדי.
מסתבך באופן קבוע במערכות היחסים שלו, והוא אדם לחוץ מאוד ואובססיבי לאורלי, חברתו ובהמשך אשתו, ונאלץ ל'הגשים' את כל הפנטזיות והרצונות המוזרים של אורלי תוך כדי היקלעות למצבים אבסורדיים ולא הגיוניים.
מתאהב בנשים שדוחות אותו, ואילו אלו שמתאהבות בו נדחות על ידו.
הסדרה עוקבת אחר תהליך התבגרותו אל החיים האמיתיים ושינוי האופי שלו.
בעונה השביעית (פרק 21) הוא מאובחן כסובל מ-ADHD, והוא גאה בכך.
בעונה התשיעית הוא מנחה תוכנית טלוויזיה.
מיקי נוהג להתפרץ לבית של גדי ולשתף אותו בחוויות ממערכת היחסים המוזרה שלו עם אורלי.
בעל אופי היסטרי המונצח באמצעות צרחה קבועה: "קרה אסון!".
אורלי ומיקי נוהגים לכנות אחד את השנייה "בּוֹבֶּה".
אורלי ברנשטיין (זהבי / פרימו) (יעל לבנטל) – אשתו של מיקי מסוף העונה השלישית, שבתור חברתו נהגה להיפרד ממנו בקביעות מסיבות שונות.
בהמשך היא מתחתנת עם מיקי ומנהלת איתו יחסים של תלות, שליטה ופחד כשמיקי נאלץ לרצותה תוך הסתבכות במצבים אבסורדיים.
אורלי היא פרנואידית, חסרת ביטחון, לא החלטית ואף מתוארת על ידי חלק מהדמויות כמוזרה, וחיה למעשה בעולם משלה כאשר מיקי נאלץ לספוג את הפנטזיות והגחמות הלא מוסברות שלה.
למרות נישואיה למיקי, מתגלה שאורלי הייתה נשואה בעבר לעורך דין בשם רן זהבי, אך היא מתגרשת ממנו.
בעקבות מצב זה, נישואיה למיקי לא תקפים והשניים נאלצים להתחתן בקפריסין.
בעונה החמישית מתגוררים מיקי ואורלי בדירתם של גדי ודפנה, ובסוף העונה השביעית היא ומיקי מביאים ילד לעולם.
בעונה התשיעית אורלי שיננית מצליחה.
בני קנובלר (מוטי כץ) – מנחה בידור מפורסם אשר ברשותו תוכנית האירוח "קנובלר".
בני הוא איש תחמן, גס רוח וחסר רגישות.
בעל יחסי "אהבה-שנאה" עם גדי ומיקי: הוא מזלזל באופן קבוע בהם ובעבודתם ככותבים ולא מרוצה מיכולתם המקצועית, אך עם זאת מרבה לבלות בחברתם, לא יכול בלעדיהם ולא מהסס לעולם להיחלץ לעזרתם בעת צרה.
בעונה התשיעית הוא מנכ"ל הערוץ.
הבדיחות שלו מבוססות בעיקר על פרסים וחיקויים שלהם.
החל מהעונה הרביעית הוא נשוי לדוריס.
קנובלר סובל מחרדה מטיסות (לאחר שצפה בסרט "יעד סופי" ובתוכנית "תעופה בחקירה") ובמהלך הסדרה, הוא מנסה לטפל בבעיה בעזרת כדורים והיפנוזה.
בתיה נוימן (נוסבאום) (נורית כהן) – אמו של גדי, נשואה למאיר.
בנוסף בתיה היא אישה חטטנית, ממהרת להסיק מסקנות מיותרות, אובססיבית, שלילית ושתלטנית.
הנישואים שלה עם מאיר מבוססים בעיקר על ריבים ולעג אחד לשני אבל מצד שני לא יכולים אחד בלעדי השנייה.
בתיה מתערבת באופן קבוע ואובססיבי למדי בחייו של גדי.
לאחר שגדי ודפנה התגרשו, פסגת שאיפותיה היא שהם יחזרו.
בעונה התשיעית היא ומאיר מתגוררים בבית אבות.
משום מה, היא ומאיר נוהגים לקרוא למיקי ואורלי - מומי ורויטל.
מאיר נוימן (שלמה וישינסקי) – אביו של גדי, נשוי לבתיה.
אדם המנסה להפגין את חוש ההומור שלו ללא הצלחה.
מתקפל ליד אשתו, ועם זאת מרגיש הבוס במשפחה.
ברוב הסיטואציות והפרקים מאיר לא קשור למה שקורה סביבו.
מאיר מתבלט בסקרנותו ואוהב לגלות תגליות מוזרות.
מאיר הוא אדם חיובי שאוהב את החיים - מה שמבליט את ניגודו לאשתו בתיה, שגם נגרר אחריה לעיתים בהתערבויותיה בחייו של גדי.
בעונה התשיעית מתגוררים מאיר ובתיה בבית אבות.
בנוסף, מאיר הוא אדם טוב ותמים מאוד ולעיתים עד כדי טמטום, אך שאפתן ואופטימי מאוד.
הוא ובתיה נוהגים לקרוא למיקי ואורלי - מומי ורויטל.
אויבו המושבע של מאיר הוא אהרון שמול, חבר ותיק שלו מהצבא ודייר בבית האבות בו הוא ובתיה מתגוררים בעונה התשיעית.
דוריס קנובלר (פלורנס בלוך) (עונות 4–9) – אשתו של קנובלר מסוף העונה הרביעית, עובדת בחברת ביטוח, צרפתייה גסת רוח, נוטה לקלל ולרדת על קנובלר (אם כי לרוב מתוך חיבה).
היא וקנובלר הכירו כאשר עברה לגור בבניין של גדי.
מיכל זילברמן (ליליאן ברטו) (עונות 5–9) – בת זוגו של גדי בעונות החמישית עד השביעית.
בניגוד לשאר הדמויות הבוגרות היא מתאפיינת בחוסן נפשי וכלכלי והיא חסרת סבלנות לאנדרלמוסיה השוררת באופן קבוע בעקבות האובססיביות הנצחית של הדמויות הראשיות בחייו של גדי.
מערכת יחסיה עם גדי מתאפיינת בקנאותה הרבה ליחסיו הקרובים שלו עם דפנה גרושתו; אך באופן אירוני לאחר שנפרדה מגדי היא עוברת לגור בדירה יחד עם דפנה, שתי קומות למעלה באותו בניין.
נועה זילברמן (אביגיל לפין) (עונות 5–9, אורחת בעונה 1 ו-2) – בתה של מיכל.
צינית מאוד, מעט חצופה בשל גיל ההתבגרות ומרבה לסחוט ולתחמן אנשים כדי להשיג את מה שהיא רוצה.
בעונה השמינית מתגייסת אך בעונה התשיעית חוזרת בתשובה ובסופה יצאה בשאלה.
השחקנית אביגיל לפין גילמה את אחת מילדיו של איתן, אחיו של גדי וכן ילדה שגייסה תרומות מדלת לדלת.
אהוד טל (יובל סגל) (עונות 5–6, אורח בעונה 9) – רקדן, בן זוגה של דפנה.
אדם חיובי שלוקח את החיים בקלילות.
לא סיפר לדפנה שהוא נשוי בזמן שיצאו, אך אחרי זה עזב את אשתו כדי להיות איתה.
נפרד מדפנה לאחר שחוזר ממילואים עם פוסט טראומה ועם שפם שגידל.
מיקי "הגדול" (דביר בנדק) (עונות 6–8, אורח בעונה 9) – מאוהב באורלי וידיד שלה.
אורלי ומיקי עברו לגור איתו ולבסוף עזב והשאיר אותם בדירתו.
איש גס רוח שתמיד מאיים על מיקי.
עבד כתסריטאי אצל קנובלר כשמיקי נסע להודו.
מיכל "מיכלי" נוימן (רוני הרמן) (עונה 9) – בתם היחידה של גדי ודפנה.
צינית שנוהגת לענות בחוצפה להוריה.
רחלי נוימן (אורנה רוטברג) (עונה 1) – אחותו של גדי, נכנסה להריון מהומו כשדפנה נכנסה להריון.
איתן נוימן (רמי חזקיהו) (עונה 1) – אחיו של גדי, שחזר בתשובה.
מושון "הגאון" (ארז שפריר) – מנהל הערוץ שבו התוכנית של קנובלר.
אדם די מטורף שאיננו מסתפק בכלום ומאיים מדי פעם להוריד את התכנית של קנובלר מהאוויר.
השחקן ארז שפריר גילם גם את הפסיכולוג שגדי הלך אליו בפרק "מעשה באישה מצחיקה".
סיגי שוסטר (שלומית מנדל) (עונה שנייה) – חברה של דפנה מהאוניברסיטה.
הייתה בכמה פרקים מושא אהבתו של מיקי.
רינה (אורנה בנאי) ויואב קורן (צחי גראד) (עונות 2–3) – חברים של דפנה וגדי.
רינה למדה עם דפנה בתיכון ויואב הוא בעלה של רינה.
בפרק הראשון בו הם מופיעים, מתגלה שרינה בגדה ביואב ולאחר הפרק השניים מתגרשים.
בפרק השני בו הם מופיעים מתברר שרינה בהיריון מיואב והם חוזרים.
בעצתה של רינה, גדי ודפנה הלכו לייעוץ זוגי כשהרגישו שהיחסים ביניהם עומדים בפני התפרקות.
רינה מופיעה לבדה בפרק האחרון של הסדרה ומברכת את גדי ודפנה לרגל "נישואיהם".
יחיאל (טוביה צפיר) ורבקה רינגל (רבקה מיכאלי) (עונה 3) – הוריהן של דפנה וגליה.
יחיאל נוהג לקרוא לגדי "דרעק'לה" ומחשיב את זה לשם חיבה.
רבקה נוהגת לשכוח את שמה של מיכלי וקוראת לה "מיטלי" במקום.
גליה (סטלה) רינגל (אביגיל אריאלי) (עונות 3, 6) – אחותה של דפנה, הייתה חברה בכת בוויסקונסין שחייבים להגיד בה רק את האמת בתמורה לחיי נצח, היחסים בין האחיות גרועים מאוד והן מקנאות אחת בשנייה.
דפנה מגדירה את גליה כשקרנית פתולוגית.
בעונה 6 חזרה ודרשה מדפנה לוותר על ירושה כדי שתוכל לצאת מחובות.
גדי ברנשטיין (דני ברמן) (עונה 9) – בנם היחיד של מיקי ואורלי.
סובל מחרדות ובדומה לאביו מרבה להגיד "קרה אסון".
דבי קולמהולץ – דמות עלומה שאינה מופיעה פיזית.
אחת מחברותיה הטובות של דפנה, דפנה תמיד מדברת עליה או מדברת איתה בטלפון.
אהרון שמול (אברהם מור) (עונות 8-9) - חבר של מאיר ובתיה.
נוהג להתחרות עם מאיר בכל דבר.
בעונה התשיעית מתגורר ביחד איתם בדיור המוגן והיה הסנדק של גדי, הבן של מיקי ואורלי.
ערס צעצוע (ציון ברוך) (עונות 2-3) - ערס צעצוע שגדי ומיקי נתקלים בו בדוכן פלאפל ובמהלך תשלום קנסות תעבורה.
נוהג להקניט את השניים ולהשתיק את מיקי באיומים.
אלי יצפאן (עצמו) (עונה 2) - מגלם גרסה מוקצנת של עצמו.
גדי ומיקי התחילו לעבוד אצלו לאחר שהתפטרו מקנובלר, אך במהרה התחרטו.
מרבה להעניק לגדי ומיקי מתנות בצורה אגרסיבית.
שוטר (אבי גרייניק) (עונה 2) - שוטר שהגיע לחקור את היעלמותו של מיקי.
לקראת סוף הפרק הוא אומר למיקי שהוא מזכיר לו חבר ממש טוב שלו ומסיים את השיחה עם המילה "קבל" - אזכור לתוכנית הטלוויזיה "פלטפוס" בה כיכבו השניים.
יועץ נישואין (שמואל וולף) (עונה 3) - יועץ נישואין שגדי ודפנה נעזרו בו כדי לפתור את הריבים ביניהם.
נהג לשאול את הזוג האם הם מקיימים יחסי מין בצעקות.
שמשון (מוסקו אלקלעי) (עונה 3) - מוכר במכולת הסמוכה לביתם של גדי ומיקי.
שנים רבות לפני תחילת העלילה, בתיה בגדה במאיר עם שמשון (אולם מאיר לא ידע את זה וכעס על שמשון כי האחרון שבר לו את הרדיו).
המשפט הקבוע שלו הוא "קח מיץ לחיזוק השפיץ".
עורכי דין תימניים (אלי פיניש ומריאנו אידלמן) (עונה 3) - צמד עורכי דין ממוצא תימני בעלי דיבור לא מובן בגלל מבטא.
מייצגים את מיקי לאחר שהאחרון ירש חלק מדירתו של אביו שנפטר.
מרים (שפרירה זכאי) (עונה 4) - קרובת משפחה של גדי.
במהלך הפרק בו היא מופיעה, גדי, מאיר, בתיה ודפנה פורצים לביתה במטרה למצוא חוברות קומיקס של "ספיידרמן" ששוות הון.
יונה המנהל/ת (גליה ישי) (עונה 5) - מנהל/ת בבית הספר בו נועה לומדת.
במהלך הפרק, גדי, מיקי, אהוד וקנובלר מנסים לגלות את המגדר שלו/ה.
זאב רווח (עצמו) (עונה 4) - הופיע בפרק שבו מיקי ואורלי התערבו ביניהם האם הוא פולני.
רפי המדריך (יהויכן פרידלנדר) (עונה 6) - מאמן בשיטת "הלחש" (גרסת התכנית לשיטת "הסוד").
מעצבן את נועה ולבסוף פושט את הרגל לאחר שהשקיע בהצגה שאורלי כתבה וחוזר לצפון.
פרידלנדר הופיע גם בעונה הראשונה בתוכנית בתור מראיין בקרן לקולנוע.
דורי כהן (רודי סעדה) (עונה 6) - אחיה של דוריס, שהתעורר מתרדמת וביקש מדוריס תרומת כליה.
בסוף הפרק מתברר שאותו הגבר הוא בעצם יואל, בן זוגה של גליה שנעלם לה לפני מספר חודשים.
אריה לוריא (אלי גורנשטיין) (עונה 7) - פסיכולוג שיצא עם דפנה.
קרן גרינשפן (סנדי בר) (עונה 7) - יצאה עם גדי לאחר שבתיה שידכה ביניהם וכמעט התחתנה איתו.
בסוף הפרק התגלתה כחולת נפש.
אסף (יוסי מרשק) (עונה 8) - בן זוג של דפנה הנחרד מהקשר שלה עם גדי.
המטפלת (מורן אייזנשטיין) (עונה 8) - מטפלת בתינוקות שמעליבה את אורלי.
במהלך הפרק, אורלי וקנובלר מנסים להתנקם בה.
אלון גל (עצמו) (עונה 9) - מופיע בתפקיד המנחה בסדרה "משפחה חורגת" כאשר התוכנית צילמה פרק על המצב הכלכלי של גדי ודפנה.
קורין (אפרת רייטן) (עונה 8) - בליינד דייט של גדי, שנתקלת בו בטעות בזמן שחיכתה לדייט אחר.
למרות חוסר ההיכרות, השניים מחליטים "לתת לגורל" לנהל אותם ולהיפגש בבית הקפה שבוע לאחר מכן.
חוקר משטרה (שלומי קוריאט) (עונה 9) חוקר טיפש שמאשים את גדי שהוא דחף את קנובלר למכל החומוס.
דרורה קנובלר (רות פרחי) (עונה 9) – אמו של בני קנובלר.
הופיעה כדיירת חדשה בדיור המוגן בו גרים מאיר ובתיה.
גדי נאלץ לשמור עליה, אך היא ברחה לו.
תמר (לימור גולדשטיין) (עונה 9) – מנהלת בית האבות בו נמצאים מאיר ובתיה.
הפורץ (דרור קרן) (עונה 9) - פורץ שניסה לפרוץ לדירה של גדי ונתקע בדירה ביחד איתו ועם דפנה.
בסוף הפרק מתברר שאותו הפורץ למד עם גדי בתיכון.
ארי נוימן (דני איסרליש) (עונה 9) - בן דודו של גדי שהגיע מניו יורק לארץ במטרה למצוא שידוך.
מהווה פרודיה על יהודים שעולים לארץ ומתלהבים מכל דבר.
גיא מרוז - מגלם גרסה מוקצנת של עצמו, את הפסיכולוג של קנובלר וכן שוטר תנועה.
דניאל לפין - יוצר הסדרה, מגלם במהלכה שלל דמויות שונות כגון פקיד במשרד הדתות ובעל אולם אירועים.
החיים כמשל הוא ספרו השני של פנחס שדה.
הספר פורסם לראשונה בשנת 1958, ונחשב ליצירה פורצת דרך בספרות העברית שהשפיעה על רבים.
שדה הוציא לאור את ספרו בגיל 27, בהוצאת הספרים הקטנה "ששת", לאחר שספרו נדחה על ידי הוצאות ספרים גדולות.
זהו ספר אוטוביוגרפי, ובו הגיגים והתלבטות בין הסופר לעצמו ובין עצמו לאלוהיו, ומחשבות על פילוסופיית החיים של המחבר.
יצירה זו היוותה מהפכה בספרות הישראלית של שנות החמישים, ונכתבה כהיפוך לעולם הערכים שעיצב את מדינת ישראל בשנות החמישים.
את הספר מאפיינת דרך סיפור מוחצנת, העמדת המספר במרכז, אי הכרה במרכזיות הלאומיות הישראלית והיהדות, התייחסות אוהדת לגישות נוצריות וניטשאיות, ניכור כלפי ארץ ישראל העובדת וחיי הצנע של שנות החמישים, התלבטויות בנושא המוות ותיאורים מחיי המין של המספר, ועוד.
מאפיינים אלה, שהיו שונים מהספרות העברית שפורסמה עד שנות החמישים בישראל, הביאו אמנם לגינוי כללי ולביקורות מחמירות מצד מבקרי הספרות.
מבקר התרבות של העיתון "מעריב", יצחק אברהמי, כינה את הספר "אוטוביוגרפיה פסבדו-פילוסופית ושחצנית", ברוך קורצווייל כתב ב"הארץ" כי הספר "מעניין ומושך את הקורא והוא מרגיז ודוחה אותו כאחד".
אולם בראייה מרחוק, ספר זה היה אחת הסנוניות הראשונות שבישרו על הספרות העברית המודרנית.
בשנות השישים והשבעים הפך "החיים כמשל" לספר רב השפעה בעיצוב תמונת עולמם של צעירים רבים, שימש כ"ספר פולחן", ועד היום הוא נחשב לפסגת היצירה של פנחס שדה, ולאבן דרך בספרות העברית.
העיתונאי ומבקר התרבות מיכאל אוהד כתב במדורו ב"דבר השבוע" על הספר, סמוך לפרסומו:
ספרו האוטוביוגרפי של פנחס שדה הוא אחד הספרים המרתקים ביותר שקראתי בזמן האחרון.
ואין זה חשוב, במקרה זה, אם הקורא יסכים לדעת המחבר, יהלל אותו או ישמיץ אותו.
לפי כל הסימנים לא כתב שדה את ספרו כדי לרכוש לו ידידים.
ישנם אלמנטים מסוימים ב"חיים כמשל" שאין ספק כי יקנו לו שונאים: הנימה הדתית העוברת את הספר כחוט השני ושיש בה יותר משמץ של נצרות.
או התכיפות שבה הופך החוזה שלנגד עיניו למאהב ולהפך.
או המחיצה שבין המחבר לחברה שבה הוא חי - מחיצה שאינו מנסה כלל לטשטש אותה, אלא מדגיש אותה בכל פרק ופרק.
והוא רחוק מלהיות מחבר נוח.
(אם כי שפתו פשוטה ובהירה כל כך).
שוב ושוב הוא פותח בסיפור, מספר על ילדותו, על בית הספר, על ידידיו ואהובותיו, על לונדון ופאריס - אך לאחר עמוד או שנים נקטע הסיפור (ודווקא משום ששדה מספר בחסד, זה מרגיז שבעתיים) והמספר מתחיל לחשוב בקול.
ייתכן מאוד שהקורא היה מעדיף אוטוביוגראפיה שכולה סיפור.
אך לגבי שדה החיים אינם אלא חומר בידי היוצר, הסיפור אינו אלא הדגמה, והמשמעות הרוחנית היא העיקר.
הספר ראה אור מחדש בהוצאת שוקן וידיעות ספרים, שכוללת גם קטעים מיומנו של המחבר בשנת 2010.
החיים היפים של זאק וקודי היא קומדיית מצבים אמריקאית לילדים המופקת על ידי חברת וולט דיסני.
כוכבי הסדרה הם דילן וקול ספראוס המגלמים את קודי וזאק מרטין, תאומים זהים שאמם קרי היא הזמרת של מלון "טיפטון" בבוסטון בו הם מתגוררים.
בסוף העשור הראשון של המאה ה-21, שתי העונות הראשונות של הסדרה שודרו בערוץ הילדים בתרגום לעברית, והחל מה-27 במרץ 2011 הסדרה שודרה בדיבוב לעברית בערוץ דיסני ישראל.
קודי מרטין (קול ספראוס): אינטלקטואל, בוגר ורגיש יותר מאחיו, זאק, אף על פי שנגרר לעיתים למזימותיו של אחיו.
הוא מגלה פחות עניין בבנות מאשר אחיו, אך מצליח לו איתן יותר.
הוא יצא עם נערה בשם ברברה בראונשטיין.
השניים נפרדו לאחר שהיו מתווכחים הרבה מי מהם חכם יותר.
יש לו חיבה לאפייה, ניקיון ובישול, לצד פנטומימה, משחק וריקוד.
קודי נבהל בקלות רבה, אך כמו שנראה בפרקים אחדים, יש לו גם צד אפל.
הוא ידוע בהצטיינותו בכל המקצועות בבית הספר.
ירש מהוריו כמה כישרונות מוזיקליים, וביניהם ניגון בקרן יער ובכינור.
קודי אוהב את ג'ימי קרטר, הנשיא לשעבר של ארצות הברית, מכיוון שהוא בונה בתים עבור העניים.
לעומת זאק, קודי קרוב יותר לאמם ונותן לה עצות.
הוא תמיד הולך עם שמיכת האבטחה שלו שנקראת "שמיכי".
כשהוא יהיה גדול הוא רוצה להיות מהנדס.
זאק מרטין (דילן ספראוס): תמיד נכנס לצרות.
הוא בדרך כלל לבוש בבגדי סקייטר וספורט.
לעיתים קרובות הוא משיג בדיוק את מה שהוא רוצה.
יש לו אובססיה לבחורות, במיוחד למאדי.
לעיתים רחוקות בלבד הוא עומד לצד אחיו, קודי.
הוא חולם להיות כמו אביו, קורט.
זאק גרוע בכל מקצועות בית הספר מלבד נגרות, ומעביר את רוב זמנו בצפייה בטלוויזיה.
מציק פעמים רבות לקודי ובסופו של דבר נענש.
לונדון טיפטון (ברנדה סונג): בתו של וילפרד טיפטון, בעל רשת המלונות "טיפטון".
ילדה מפונקת ועשירה אשר מתגוררת בסוויטה פרטית במלון "טיפטון" שבבוסטון.
בסוויטה שלה יש כמה חדרי ארונות מלאים בגדים ונעליים.
לונדון מעולם לא לבשה וטוענת שלא תלבש בגדים שאינם מוכרים ושייכים למעצבים מפורסמים.
היא לא משקיעה בלימודים, וידועה ברמת האינטליגנציה הנמוכה שלה.
בעת שמחה היא מרבה למחוא כפיים ואומרת "Yay me!" (הידד לי!).
ילדותה של לונדון לא הייתה מושלמת כלל, אביה תמיד היה בנסיעות עסקים ובגלל זה מוסבי הוא כמו אבא שלה.
לונדון היא פארודיה על פאריס הילטון (יורשת של בעל מלונות הילטון), ושמה מהווה פרפרזה לשמה של הילטון - שמה הפרטי הוא שם של עיר בירה באירופה ושם משפחתה, טיפטון, על משקל הילטון.
לונדון נוטה להתנשא מעל לאחרים ולעיתים לא מקשיבה ל"בני המעמד הנמוך".
מאדי פיצפטריק (אשלי טיסדייל): הנערה מדוכן הממתקים שבמלון "טיפטון", קופאית במסעדת בשר ומנהלת את מעון היום במלון.
למרות היותה במעמד נחות יחסית, מאדי עובדת קשה מאוד וחולמת להגיע לבית ספר למשפטים.
בעונות הראשונה והשנייה מאדי לומדת בבית ספר פרטי של נזירות.
היא חברה טובה של לונדון, אף על פי שזו מתייחסת אליה לעיתים כאל משרתת ומנסה לשחדה בכסף.
מאדי היא גם לפעמים הבייביסיטר של זאק וקודי.
זאק דלוק עליה מהעונה הראשונה.
בעונה השלישית היא משיגה עבודת קיץ במחנה "גן עדן עלי אדמות".
בפרק "Pilot Your Own Life" מתגלה ששמה המלא הוא מאדליין מרגרט ג'נביב מירנדה קתרינה פיצפטריק.
מאריון מוסבי (פיל לואיס): מנהל המלון "טיפטון".
יש לו אוצר מילים עשיר.
לעיתים קרובות מאוד הוא מתעצבן על התאומים ועל הצרות שהם גורמים למלון.
אף על פי שהוא מתנהג כאילו לא אכפת לו מהתאומים, למעשה הוא מחבב אותם מאוד ומשמש להם כמעין דמות אב.
בפרק "הרוח בסויטה 613" נאמר כי החל לעבוד במלון טיפטון בשנות השבעים כנער מזוודות.
קרי מרי מרטין (קים רודס): אמם של התאומים.
עקב היותה זמרת הבית של מלון "טיפטון", היא והתאומים גרים במלון.
היא גרושה, פיקחית ונחמדה, אך לפעמים אגרסיבית כלפי התאומים כשהם מתנהגים לא כראוי.
ארווין, הטכנאי של המלון, מאוהב בה.
ויש לה אחות קטנה כפי שמסופר בפרק "אחיו הגדול של מוסבי".
היא חולמת על ג'ורג' קלוני ופעמים רבות אומרת את שמו מתוך שינה.
קרי גילתה את כשרונה המוזיקלי במקרה, כאשר נרשמה לתחרות כישרונות בבית הספר שלה וגילתה שאף אחד לא צוחק.
היא אף פעם לא מצליחה למנוע מבניה להיכנס לצרות.
כאשר היא רוצה ללמד את התאומים לקח, היא משתמשת בסיפור מעברה.
היא גרה בסלון של הסוויטה שלה ושל בניה ומקווה לחדר משלה.
זאק וקודי תמיד מדברים על כך שהיא מזדקנת.
ארווין הוקהאוסר (בריאן סטפנק): טכנאי המלון.
ארווין בן 43, מאוהב בקרי, ילדותי ומאוד קשור לאמו שאיתה הוא מתגורר עד שהיא מתחתנת ומאלצת אותו לעבור לגור לבד.
בסדרה חיים היפים על הסיפון צוין שלארווין יש בן דוד יווני בשם "מילוס".
אסטבן רמירז (אדריאן ארמנטה): נער מזוודות העובד במלון.
אסטבן הוא פרואני ומקפיד לשמור על מורשתו.
שמו המלא הוא אסטבן חוליו ריקארדו מונטויה דלה רוזה רמירז.
הוא מגדל תרנגול הודו בשם דדלי, המקפיד לסבך אותו בצרות.
חלומו הגדול של אסטבן הוא לנהל את המלון.
קורא לזאק ולקודי אנשים בלונדינים קטנים באנגלית little blond people.
התחתן במהלך "החיים היפים על הסיפון".
הוא נוהג להשוות בין אמריקה לארצו שלו.
מקס (אליסון סטונר): חברה של זאק וקודי.
היא נראית ומתנהגת כמו בן.
אוהבת לרקוד ונוהגת להטיף לתאומים.
בוב (צ'ארלי סטיוארט): חבר טוב של זאק וקודי.
זאק וקודי הכירו אותו כשעבר לכיתתם מהכיתה של הילדים שלוקים בדיסלקסיה.
ברברה בראונשטיין (סופי טמיקו אודה): נערה יפנית שיוצאת עם קודי.
למרות החיבה ההדדית ביניהם, נוהגים קודי וברברה להתווכח, בעיקר מפני שכל אחד מהם מנסה להראות חכם יותר מהאחר.
מיוריאל (אסטל האריס): עוזרת בית עצלנית שבדרך כלל נראית כשהיא שמה את רגליה על השולחן.
היא מטפלת לפעמים בזאק וקודי, מרבה לגנוב כסף והמשפט שנוהגת לומר הרבה הוא "אני לא מנקה את זה".
מופיעה רק בעונה הראשונה, ובפרק האחרון של הסדרה מתברר שהיא יצאה לפנסיה.
ניה מוסבי (ג'באני סאמואלס): אחייניתו של מר מוסבי, החליפה את מאדי בתור "מוכרת הממתקים" בעונה השלישית.
ניה גורשה מבית ספרה לאחר שרבה עם מנהלת הקפטריה.
פטריק (פטריק בריסטו): המלצר הראשי של מסעדת טיפטון.
הוא רע לכולם ולזאק וקודי בפרט, אוהב קוקוס בטעם מסטיק ושונא את מאדי.
זאק וקודי בדרך כלל מתחילים איתן.
החיים היפים על הסיפון היא ספין אוף לסדרה, שמתמקדת באוניית נוסעים מפוארת, "ה-S.S טיפטון" בבעלות אביה של לונדון, תחת השגחת מריון מוסבי.
בזמן ששוהים על האונייה, ממשיכים זאק וקודי לבצע תעלולים ומעשי קונדס.
בעונה זו מצטרפת דמות חדשה, ביילי (דבי ראיין), נערה כפרית שבפרק הראשון נאלצת להתחזות לבן עקב חוסר מקום באנייה.
זאק וקודי החיים היפים על הסיפון - הסרט
"זאק וקודי החיים היפים על הסיפון - הסרט" הוא עיבוד קולנועי לסדרה שיצא בשנת 2010.
קודי מחליט לעזוב את האס־אס טיפטון על מנת לעבוד כמתמחה של ד"ר דונלד ספאולדינג בחברת מחקר יוקרתית בוונקובר.
הוא מקווה שעבודה זו תקנה לו מלגה לאוניברסיטת ייל.
זאק מגלה את תוכניותיו של קודי לביילי.
לאחר שזאק מוביל צוללת בשווי מיליארד דולרים אל תוך שובר גלים בניסיון להרשים עוזרת־מדען חמודה, ציוד הצוללת מתקלקל וקודי מפוטר מתוכנית ההתמחות.
לונדון טיפטון הבולעת בטעות פרי הניתן לדולפינים, מתחילה להבין אותם.
משחקי וידאו - לסדרה יצאו ארבעה משחקי וידאו - שלושה לנינטנדו DS ("החיים היפים של זאק וקודי: צרות בטיפטון") ואחד לגיים בוי אדוונס.
DVD - מספר פרקים מהסדרה יצאו על גבי DVD.
חלקם במארזי DVD המכילים את פרקי הסדרה ורצועות בונוס, וחלקם במארזי DVD המכילים פרקים נבחרים ממספר סדרות טלוויזיה של ערוץ דיסני.
ספרים - מדור הוצאת הספרים של חברת וולט דיסני הוציא לאור סדרת ספרים המבוססים על פרקים מתוך סדרת הטלוויזיה.
פריטים נוספים - פיג'מות, חולצות, תיקים, מצעים, צעצועים ובובות המבוססות על דמויות הסדרה.
החיים המודרניים של רוקו היא סדרת אנימציה קומית ששודרה בניקלודאון בשנים 1993–1996. התוכנית זכתה להצלחה והייתה מועמדת לפרס אמי.
בישראל התוכנית שודרה בעבר בערוץ הילדים, ועד תחילת שנת 2014 שודרה במחזוריות עם סדרות "ישנות" אחרות בכל לילה בערוץ ניקלודאון ישראל.
סרט בשם "החיים המודרניים של רוקו: קשה להתנתק" המבוסס על הסדרה עלה ב-9 באוגוסט 2019 בנטפליקס.
הסדרה מתמקדת ברוקו, וולבי שהיגר מאוסטרליה לארצות הברית, וגר לבדו ביחד עם כלבו ספאנקי.
עלילות הפרקים מתמקדות בחיי היום-יום של רוקו - קניות בסופרמרקט, רחיצת כלבו, עבודתו בחנות קומיקס ועוד.
בנם של אד בב הוא הבמאי של תוכנית הטלוויזיה 'שרוקו' שהפר ופילברט מעריצים, והוא אף הציע להם באחד הפרקים לביים תוכנית משלהם.
בשלב מסוים נישא פילברט לד"ר האטצ'ינסון, חתולה בעלת קרס במקום אחת מכפות-ידיה.
השניים נישאו אף על פי שידוע שצב וחתול הם יריבים.
בסדרה נוכחת גם היפופוטמית סגולה גדולת-ממדים שרוקו נוהג להרגיז אותה שלא במכוון.
רוקו פרדיילי: הדמות הראשית בסדרה.
וואלבי שבא במקור מאוסטרליה עם כלבו ספאנקי.
פילברט: צב היפוכונדר, החבר הטוב של הפר ורוקו.
הפר: פר שמן ועצלן וחברו הטוב של רוקו.
הפר גדל במשפחת זאבים ונוהג לאכול הרבה בעיקר בשר (אף על היותו חיה צמחונית).
ספאנקי: כלב המחמד של רוקו.
מאוד אוהב את רוקו ואוהב ללקק אותו.
מר וגברת ביגהד (Bighead, בתרגום חופשי: ראש גדול): השכנים של רוקו.
שניהם קרפדים, אך כל אחד מהם שונה.
גברת ביגהד אוהבת את רוקו, ולעומת זאת מר ביגהד שונא את רוקו.
מר ביגהד הוא הבוס של חברת קונגלומו.
בנם, ראלף, יצר את "הפאטהדס", סדרת האנימציה האהובה על רוקו.
ד"ר האטצ'ינסטון: חתולה בעלת קרס במקום אחת מכפות ידיה, התאהבה בפילברט והתחתנה איתו.
החיים המודרניים של רוקו: קשה להתנתק
במהלך ספטמבר 2015 הצהירה ניקלודיאון כי בכוונתה להחזיר סדרות שהופקו ושודרו אצלה בעבר, כשביניהן גם החיים המודרניים של רוקו.
ב-11 באוגוסט 2016 אושר כי הסדרה תחזור במתכונת של ספיישל בן שעה, כשג'ו מארי , היוצר המקורי, ישוב להיות מפיק בפועל.
כמו כן, מארי התראיין לאתר Vice Media שלפיו עלילת הספיישל תתרחש 20 שנה לאחר הנקודה בה הסתיימה הסדרה המקורית, שלפיה רוקו, ספאנקי, פילברט והפר ישובו מהחלל וינסו להסתגל למציאות החדשה שהשתנתה לחלוטין בזמן שלא שהו בכדור הארץ.
ב-22 ביוני 2017, הוכרז כי הספיישל ייקרא: "החיים המודרניים של רוקו: קשה להתנתק".
כמו כן, אושר כי המדבבים המקוריים אישרו את השתתפותם בספיישל והיו מוכנים לחזור לדמויותיהם, כשאליהם מצטרפים סטיבי ליטל וקוסמו סרגוסון.
כמו כן, אישרו כי הספיישל ייצא במהלך 2018 במהלך קומיק קון 2017, שוחררה הצצה לספיישל שאף עלתה ב-20 ביולי 2017
תחילה תוכנן כי הספיישל ייצא ב-8 בפברואר 2018, אך מסתבר כי הסרט טרם יצא ובאותה תקופה מארי טרם אישר או הכחיש, אך החליט לשמור על סודיות תאריך השחרור הרשמי.
כשנה וכמה חודשים אחרי, ב-10 במאי 2019, הודיע נשיא ויאקום, רוברט בקיש, הכריז כי נטפליקס לקחה על עצמה את הפצת הסרט בשירות שלה, ביחד עם הסרט של זים הפולש ואף הכריזה כמה ימים מכן כי תפיץ את הסרט במהלך קיץ 2019.
בדף האינסטגרם של התוכנית פורסם קטע בלעדי מהספיישל וכן גם במקורות רבים באינטרנט כי הספיישל ישוחרר ב-9 באוגוסט 2019, בנטפליקס.
במהלך הספיישל נחשף כי דמותו של ראלף ביגהד, יוצר הסדרה "הראש שמנים" (The Fatheads) ובנם של אד ובב (Bev) ביגהד, יוצא מהארון בתור טרנסג'נדר ואף משנה את שמו לרייצ'ל.
על סיפור יציאתו מהארון והאופן בו רצה להציג את התהליך במהלך הספיישל, עבד מארי עם הליגה ההומו-לסבית נגד השמצה בהצעת ניקלודיאון כדי שיוכל להוציא זאת ואף להעביר את מסר השינוי וקבלתו על הצד הטוב ביותר.
הספיישל מתרחש 20 שנה לאחר עלילת הפרק האחרון לפיו רוקו, הפר ופילברט, ביחד עם ספאנקי וביתו של רוקו, משוגרים לחלל באמצעות טיל ענק של קונגלומו.
תחילה היה נדמה כי שלושתם יבלו עוד רגע שגרתי שלפיו הם ייצפו בקלטות של הפאטהדס, אך לאחר כמה דקות, הקלטת לפתע מתקלקלת ויוצאת ממכשיר הווידאו אשר פולט אותה מרוב שנשחקה לאחר צפיות רבות בה.
מסתבר כי הקלטת הייתה האחרונה מכל הסדרה לאחר שהקלטות האחרות נשחקו לפני כן וכדי לחדש את המלאי, לא נותר לחבורה אלא לחזור לכדור הארץ, דבר שהיה נראה בלתי אפשרי עד שפילברט מגלה כי השלט של הטיל היה תקוע שנים רבות בתוך ישבנו של הפר.
לאחר שהם חוזרים לכדור הארץ, הם מגלים כי או טאון השתנתה רבות במהלך הזמן ששהו בחלל והתאימה עצמה למציאות של שנת 2016. פילברט והפר טועמים את החיים המודרניים ואף נהנים מהם.
רוקו לעומתם לא מצליח להסתגל למציאות החדשה ואף נועל את עצמו בביתו.
גברת ביגהד, ששמה לב לחזרתו של רוקו, מארחת אותו בביתה כששם הוא מגלה שהפאטהדס כבר לא משודרת יותר בטלוויזיה, מה שמגביר את חרדתו.
בינתיים, מר ביגהד גורם לטעות פטאלית במהלך עבודתו אשר גורמת לקריסה כלכלית של קונגלומו ובמקביל לקריסה כלכלית של או טאון.
כתוצאה מכך, מר ביגהד מפוטר מעבודתו ועיקול ביתו מתרחש ביום למחרת.
כאשר הוא חוזר לביתו, הוא מגלה שרוקו שב לכדור הארץ.
רוקו מנסה לשכנע אותו לדבר עם ראלף, שעזב את או טאון בשביל מסע לחיפוש עצמי, שיחזיר את הפאטהדס לטלוויזיה כדי שכך או טאון וקונגלומו יתאוששו כלכלית.
השניים מעלים את הרעיון מול מר דופט, מנכ"ל החברה והוא מסכים.
על עבודת האנימציה מתמנים האחים זיקית אשר שוכרים צבא שלם של תולעים שיעבדו על אנימציה תלת־ממדית ביסודיות בעוד שבמקביל רוקו, פילברט והפר טסים לחפש את ראלף באמצעות ספה שנקשרת לרחפן.
מסתבר שראלף גם שינה את זהותו ויוצא מהארון בתור טרנסג'נדרית המאמצת את השם רייצ'ל, שינוי אותו החבורה מקבלת בחיוב.
כאשר הם חוזרים, מסתבר כי מר דופט לא מרוצה מהאנימציה התלת־ממדית ומפטר את האחים זיקית והתולעים ששכרו.
מר ביגהד לא מרוצה מהשינוי שרייצ'ל עשתה (ומשאר השינויים שנעשים סביבו בכללי) ועוזב את המקום בזעם תוך הכרזה על ביטול הספיישל של הפאטהדס, מה שמכעיס אנשים רבים בעיר.
בניגוד אליו, גברת ביגהד מקבלת את השינוי בברכה תוך שהיא מראה לבעלה את הנעליים אשר רכשה עבור בתה כשברקע ביתם נהרס כשבמקביל רייצ'ל מתיישבת לעבוד על ספיישל של הפאטהדס, תוך שהיא נזכרת בחוויותיה מהעבר עם הוריה ואף מצליחה לסיים את הספיישל עד הערב.
באותו ערב, רוקו מגלה את מר ביגהד במצב מדוכדך ויושב על גג ביתו ההרוס.
בזמן ששניהם מדברים על אי שביעות רצונם מהשינויים שנעשו בזמן האחרון, מגיעה רוח השינוי ואף מנסה לשכנעם להתמודד עם השינוי תוך שהיא נושפת על שניהם רוח חזקה.
במהלך השיחה, הפר ופילברט מתקשרים להודיע כי הספיישל מוכן ויש הקרנה חגיגית מחוץ לבניין של קונגלומו.
רוקו, שמח מההודעה, לוקח איתו את מר ביגהד להקרנה תוך שהוא נושא אותו בתוך שק.
ההקרנה מתרחשת על מסך שהורכב במיוחד על בניין קונגלומו ובמהלך הספיישל מגלים לפאטהדס יש תינוק.
התינוק זוכה לאהדה בקרב הצופים, מלבד רוקו, שאינו מרוצה מהשינוי הזה.
במקביל להקרנה, מסתבר כי מניין הצפיות בספיישל הולך ומטפס עד לכדי כך שהוא מניב לקונגלומו כסף רב ומשאיות רבות הגדושות בכסף מגיעות לבניין.
עם תום הספיישל, אד מגלה את בתו מחדש ואף מרוצה מהחלק שראה בספיישל ומתחיל לקבל אותה כפי שהיא.
רוקו לעומתו מתעצבן מהשינוי ומתכחש לכך שאלו אכן הפאטהדס בתוספת דמות חדשה וטוען שרייצ'ל עשתה פאטהדס חדשים ושינתה לגמרי את הקונספט של הסדרה.
מר ביגהד מסביר לרוקו ששינויים זה חלק מהחיים, מה שגורם לרוקו להשתכנע.
רגע לפני החגיגות, רוחו של סבו של הפר (שכנראה נפטר במהלך זמן המעבר בין סוף הסדרה לספיישל) מרעידה את האדמה והטיל של קונגלומו מגיח משום מקום ולוקח איתו את בניין קונגלומו כשבתוכו מר דופט תוך שהכסף נופל מהבניין כמו גשם ותושבי העיר הולכים ואוספים אותו.
הספיישל מסתיים בכך שמשפחת ביגהד הולכת לחפש בית חדש כדי להתחיל בחיים חדשים ופילברט מתאחד עם משפחתו.
החיים היפים על הסיפון היא סדרת ספין אוף לסדרה החיים היפים של זאק וקודי.
הסדרה עוקבת אחר זאק, קודי, מר מוסבי ולונדון, כאשר הם מגיעים לאוניית נוסעים מפוארת, "ה-S.S טיפטון".
האונייה, בבעלותו של מר טיפטון (אבא של לונדון ובעליו של המלון בסדרה המקורית), שטה מסביב לעולם וכוללת בתוכה תיכון הנקרא - "תיכון שבעת הימים" אליו הולכים תיירים ותלמידים.
ב-25 במרץ 2011 יצא לסדרה סרט שנקרא "החיים היפים: הסרט".
אם מחשיבים את שתי הסדרות כסדרה אחת מתקבלת הסדרה הארוכה בסדרות דיסני, עם למעלה מ-150 פרקים.
ישנם פרקים מיוחדים בהם נעשה קרוסאובר, בהם הופיעו כוכבים מסדרות שונות בדיסני כמו למשל כוכבי הסדרה "המכשפים מווברלי פלייס" ו"האנה מונטנה".
קודי מרטין (קול ספראוס): מלומד, רגיש, חכם ובוגר.
קודי הוא התלמיד המצטיין בכיתתו בכל המקצועות למעט ספורט.
הוא נוהג להתאמן ביוגה ולבשל, כאשר כישרון זה הוביל אותו להדריך קורס בישול בעונה השנייה.
לאחר שזאק בזבז את כל כספו על בנות, הוא מוכרח לעבוד כנער מגבות.
הוא שומר על היגיינה עצמית גבוהה ומכונה "חולה ניקיון".
הוא מאוהב בביילי, ומנסה לעשות הכול כדי שתאהב אותו חזרה, אך בשבילה הוא רק ידיד טוב.
בסוף העונה הראשונה ביילי וקודי הופכים לזוג.
קודי חולק חדר עם וודי, שדומה בהתנהגותו לזאק.
קודי הוא נשיא המעריצים של שרלוק הולמס.
החלום של קודי הוא ללמוד באוניברסיטת ייל אך לא הצליח להתקבל (בתחילה הוא רצה ללמוד בהרווארד, אבל האחראי על קבלת הסטודנטים מונע ממנו להתקבל לאחר שקודי עזר לזאק לצאת עם ביתו).
זאק מרטין (דילן ספראוס): תאומו של קודי, אך בניגוד לו הוא הנער השובב.
רודף בחורות, לא אחראי, אוהב לעשות שטויות ומתיחות, בעל חוש הומור.
הוא חלש מאוד בלימודים, אך הוא זה שתמיד יתן את העצות הנכונות והחכמות לכולם.
בניגוד לאחיו התאום קודי, הוא טוב יותר בכל הקשור לספורט.
הוא עובד בבר המיצים על הספינה מאחר שבזבז את כל כספו שלו ושל אחיו עוד בעונה הראשונה.
הוא נוטה להציק לאחיו אך מגן עליו כשמישהו מנסה לפגוע בו.
הוא הקרבן שמר מוסבי תמיד מאשים בכל הצרות שנעשות על הספינה אך הוא לא תמיד אשם.
החל מהפרק "שותף לחדר" בעונה השנייה, לאחר עונה שלמה בה לא חלק חדר, זאק מקבל את מרקוס ליטל כשותף.
בעונה השלישית מתאהב בבחורה ששמה מאיה ואוהב אותה יותר מכול אישה שהוא מכיר.
לונדון טיפטון (ברנדה סונג): היא בתו של ווילפרד טיפטון, מולטי-מיליארדר ובעל הספינה שבה היא גרה.
כאשר היא שמחה, היא נוטה למחוא כפיים ולומר: "הידד לי" .
יש לה אף תוכנית אינטרנט בשם זה, אותה מפיק וודי.
לונדון לא מרוצה משהותה בספינה, בעיקר בגלל שהיא חייבת לחלוק חדר קטן עם ביילי.
לונדון מאוכזבת גם משום שאין בחדר מקום לבגדיה ולחפציה, סיבה שהובילה אותה "לפתוח" חנות אופנה, לשמור את נעליה בצוללת שעוקבת אחרי הספינה ואף לשכור חדר בשם בדוי.
לונדון לומדת ב"תיכון שבעת הימים" כי אביה מאמין שזה ישכיל אותה, אך נראה שהיא ממשיכה להיכשל ולברוח מהשיעורים.
לונדון לא אוהבת את בית הספר וזאת אחת הסיבות שהיא לא מרוצה משהותה בספינה.
היא נוטה לומר על בית הספר: בית ספר ימי מטופש!
היו לה 18 אימהות שונות (חמש מהן משרתות של אביה).
ללונדון אין שום בעיה להעליב אנשים אחרים, ולעולם אינה ננזפת על כך.
בנוסף באחד הפרקים נאמר שהיא ממוצא תאילנדי ובפרק האחרון היא בהכרחה של מיס טטוויילר הצליחה לסיים את הלימודים לאחר שהצליחה לקבל עובר בספרדית.
ביילי פיקט (דבי ראיין): נבונה, אדיבה, ובוגרת.
גדלה בכפר בדוי בשם קטלקורן שבקנזס, ואכן לאורך כל הסדרה רואים את אהבתה בכל הקשור לכפרים וחוות.
ביילי היא תלמידה מצטיינת בבית הספר, דבר שמקרב אותה לקודי.
חברה טובה של לונדון, אף על פי שלונדון ממשיכה להתלונן על חובתה לחלוק את חדרה.
ביילי ניסתה תחילה להירשם כבן כי כל המקומות בחדרי הבנות נתפסו (לונדון שיחדה את שותפתה המקורית, פטמה, שתעזוב את הספינה ולכן היה בבעלותה חדר פרטי), אך לאחר מכן, היא הצטרפה ללונדון לחדר.
היא נוהגת לעזור ללונדון כשהיא נותנת לה סכום כסף גדול, בדומה למאדי מ"החיים היפים של זאק וקודי".
כשהייתה ב"אי התוכים", היא אימצה חזיר וקראה לו "פורקרס".
בסופה של העונה הראשונה ביילי וקודי הופכים לזוג.
בפרק האחרון ביילי מתקבלת לאוניברסיטת ייל בשונה מקודי שלא התקבל.
מריון מוסבי (פיל לואיס): לאחר שעבד כמנהל מלון טיפטון, נשלח מריון לנהל את "ה-S.S טיפטון" ולהשגיח על לונדון.
לעיתים הוא נתפס כלחוץ ורגיש ולעיתים כבוגר ורציני.
הוא לא מחבב את זאק בגלל כל הבלאגן שהוא עושה ותמיד מקווה שהוא ייעלם, לכן הוא דואג להאשים אותו בכל דבר שקורה.
מריון משמש כדמות אבהית ללונדון, מאחר שאביה לא יכול לטפל בה במקומו, והוא אוהב אותה למרות כל הבעיות שהיא עושה.
אובססיבי למטפחות כיס, ואף המציא 2 המצאות הקשורות בנושא: "הכיס האוטומטי", הדואג להחלפה מהירה של המטפחות ו"מטפחת מצב הרוח", בה צבע המטפחת משקף את מצב הרוח של בעל הכיס.
בפרק האחרון מוסבי הציע לאמה טטוויילר נישואים.
וודי פינק (מת'יו טימונס): בן זוגה של אדיסון, שותפו לחדר של קודי וחבר טוב שלו ושל זאק.
הוא מרכיב משקפיים, בעל תספורת אפרו והוא די שמן.
הוא מאוד מבולגן ומאוד לא היגייני.
אין לו מזל עם בנות, אך הוא נוהג להתחנף ללונדון, דבר המשמח אותה מאוד.
הוא הפיק את תוכנית האינטרנט של לונדון "הידד לי" .
בעונה השלישית הוא ואדיסון הופכים לזוג.
מרקוס ליטל (דוק שואו) (חלק מן העונה השנייה וחלק מן השלישית): מרקוס הוא שותפו לחדר של זאק החל מהפרק "שותף לחדר" פרק תשע בעונה השנייה.
הוא ראפר לשעבר ומעריץ מושבע של להקת אבבא.
הוא הפך לחברם הטוב ביותר של זאק ווודי.
הוא היה מאוהב בלונדון למשך מספר פרקים.
בעונה השלישית עזב לצילומי סרט, דבר שאותו השחקן באמת עשה.
אמה טטוויילר (ארין קרדילו): המורה בתיכון שבעת הימים.
בעונה השנייה מתגלה צד נוסף באישיותה - העבר שלה ובעיותיה האישיות.
אוהבת חתולים, ועקב מערכות יחסיה הכושלות בחדרה נמצאים למעלה משלושים חתולים.
בפרק האחרון מריון מוסבי מציע לאמה נישואים והיא מסכימה.
קרבי מוריס (ווינדל די מידלברוקס): ראש מחלקת האבטחה בספינה.
שמן וקירח שאוהב לאכול הרבה.
קודי הוא התזונאי, רואה החשבון, עורך דין והמורה הפרטי שלו.
אדיסון (רייצ'ל קתרין בל): תלמידה בתיכון שבעת הימים.
מגיבה באופן קיצוני מאוד כאשר היא מקבלת סוכר, ואף מדברת באופן מהיר המנוגד ליכולת ההבנה של האדם.
יש לה פוביה מכדורי פינג-פונג.
חברה טובה של ביילי והחברה של וודי.
מר בלנקט (מייקל היצ'קוק) (עונה ראשונה ושנייה): הפסיכולוג של הספינה.
הוא לעולם לא למד פסיכולוגיה ולעיתים נראה כי הוא זה שזקוק לטיפול פסיכולוגי.
המציא את "שיטת בלנקט" שהרעיון העומד מאחוריה הוא לחשוף את המטופל לפחד שלו בצורה טראומטית.
מאיה (זואי דויטש) (עונה שלישית): ילדה חדשה שהגיעה לבית הספר.
לא הופיעה בחלק מהעונה מכיוון שחלתה ולא הסכימה להישאר בספינה, אך ביקשה מלונדון לבדוק שזאק לא נועץ עיניים או מתחיל עם בחורה כשהיא לא לידו.
החברה של זאק, אך הם נפרדים בפרק האחרון מכיוון שמאיה הכריזה שהיא נוסעת לצ'אד לאפריקה בלי דרך לתקשור רחוק.
סלינה גומז - אלכס רוסו
מיילי סיירוס - האנה מונטנה
אמילי אוסמנט - לילי - לולה
בילי ריי סיירוס - רובי ריי
דווייט הווארד - דווייט הווארד
דרן ויליאמס - דרן ויליאמס
קווין לאב - קווין לאב
אשלי טיסדייל - מאדי פצפטריק
דייוויד הנרי - ג'סטין רוסו
דייוויד דלואיס - ג'רי רוסו
מריה קאנאלס ברארה - תרזה רוסו
ג'ורדן ספארקס - ג'ורדן ספרקס
קים רודס - קרי מרטין
בריאן סטפנק - ארווין הוקהאוסר
אדריאן ארמנטה - אסטבן רמירז
סופי טמיקו אודה - ברברה בראונשטיין
קייטי לי גירפורד - סינדי
קורט וונר - קורט וונר
ג'ון מיטשל היגינס - ווילפרד טיפטון
אנגליה - לונדון, תאילנד, הודו, צרפת - פריז, איטליה - רומא, ניו יורק - בוסטון, ליכטנשטיין - יפן, החלל החיצון, קנזס, הוואי, ניו יורק יוון - אתונה, נורווגיה, בלגיה, פלורידה, ניו אורלינס, מרוקו, ווברלי פלייס, קטלקורן, אי התוכים (מקום מומצא על ידי הסדרה).
החיים הסודיים של הדבורים הוא סרט דרמה אמריקאי משנת 2008, המבוסס על רומן באותו השם מאת הסופרת סו מונק קיד.
הסרט בוים על ידי ג'ינה פרינס בית'ווד והופק על ידי הזוג ויל סמית' וג'יידה פינקט סמית' כמפיקים בפועל.
הסרט יצא לאקרנים בצפון אמריקה ב-5 בספטמבר 2008.
העלילה מתרחשת בדרום קרוליינה בשנת 1964 בתקופת המתיחות בין שחורים ללבנים.
זהו סיפורה של לילי אוונס (דקוטה פנינג), ילדה בת 14 שנרדפת על ידי זכרונותיה מהיום בו אמה (דבורה אוונס המגולמת על ידי הילרי ברטון) נהרגה.
לילי חיה עם טי ריי, אביה המלנכולי והמתעלל (פול בטאני).
הדמות האהובה היחידה בחייה היא רוזלין, משרתת אפרו-אמריקאית, החיה בביתה.
ביום הולדתה ה-14 של לילי, רוזלין הולכת איתה לטיול בעיירה, במטרה להירשם בבניין העירייה, כדי שרוזלין תוכל להצביע בבחירות הקרובות.
בדרכן לעיירה הן נתקלות בשלושה גברים לבנים, שונאי כושים.
הם צוחקים על השחורים, אשר הולכים להצביע כשהם אפילו לא יודעים לכתוב את שמם.
רוזלין בתגובה כותבת את שמה על נעלו של אחד מהם, באמצעות מיץ טבק.
לאחר שהיא כותבת את שמה, רוזלין חוטפת מכות חזקות מהגברים ומושלכת לכלא.
כשלילי שומעת מאביה שאולי הולכים להרוג את רוזלין ואמה נטשה אותה, היא בורחת מהבית, מבריחה את רוזלין, מבית החולים של הצמוד לכלא ונוסעת איתה ביחד לטירבורון.
לילי נוסעת לטירבורון, כדי לפגוש את אוגוסט בוטרייט (קווין לטיפה), אישה אפרו-אמריקאית המפיקה דבש למחייתה.
לאחר חיפוש יסודי הכולל עזרה מבעל מסעדה בטירבור, לילי ורוזלין מגיעות ל"בית הוורוד" שם גרות האחיות בוטרייט: אוגוסט, ג'ון (אלישיה קיז) ומאי (סופי אוקונדו).
לילי יחד עם רוזלין מתגוררת ב"בית הוורוד" שם היא לומדת על חיי הדבורים, איך להפיק דבש, מתאהבת בז'אק (טריסטן ויילדס), בחור אפרו-אמריקאי החולם להיות עורך דין ומגלה פרטים נסתרים על אמא שלה.